<classify> MFANYABIASHARA na mkazi wa Kanga Chunya mkoani Mwanza, Isack Mwasenga 40 amefi kishwa katika Mahakama ya Hakimu Mkazi Kisutu, akikabiliwa na mashitaka ya uhujumu uchumi ikiwemo kukutwa na vipande 14 vya meno ya tembo na utakatishaji fedha.Mwasenga alifikishwa mahakamani hapo jana na kusomewa mashitaka mbele ya Hakimu Mkazi, Augustino Rwizile. Akisoma mashitaka hayo, Wakili wa Serikali, Wankyo Simon alidai kuwa mshitakiwa alitenda makosa hayo Desemba 21, mwaka jana maeneo ya nyumba za Shirika la Nyumba la Taifa NHC, Ubungo mkoani Dar es Salaam.Alidai katika tarehe hiyo, alikutwa na vipande 14 vya meno ya tembo vyenye thamani ya Dola za Marekani, 45,000 sawa na 102,150,000 bila kuwa na kibali cha Mkurugenzi wa Wanyamapori.Pia alidai tarehe hiyo mshitakiwa baada ya kukutwa na vipande hivyo, alitumia fedha hizo wakati akijua kwamba ni zao la uwindaji haramu. Hakimu Rwizile alisema mshitakiwa haruhusiwi kujibu chochote kwa sababu mahakama hiyo haina mamlaka na kwamba atatakiwa kujibu atakapopewa mamlaka.Wakili Simon alidai upelelezi wa kesi hiyo bado haujakamilika hivyo aliomba tarehe nyingine kwa ajili ya kutajwa. Hata hivyo, Hakimu Rwizile alisema mahakama hiyo haiwezi kuzungumzia masuala ya dhamana isipokuwa mahakama kuu. Mshitakiwa alirudishwa rumande hadi Machi 12, mwaka huu kesi itakapokuja kwa ajili ya kutajwa.  <topic>: kitaifa 